बादलों के घेरे सिर्फ कृष्णा सोबती की ही नहीं बल्कि हिंदी कहानी परम्परा में उल्लेखनीय कहानी है। ताजगी और नवाचार का एहसास जिन कहानियों से मिलना शुरू हुआ, यह कहानी उनमें शुमार है। स्त्री केन्द्रीयता का अनाटकीय और स्वत: स्फूर्त विधान यहाँ मिलता है। यह कहानी कुछ देने की जल्दबाजी न होकर कुछ विचार करने की प्रस्तावना लगती है। हमारी कथाएँ बहुत आकांक्षी हैं, स्मृति-यथार्थ-कल्पना के बहुविध प्रयोगों ने अनेक बार श्रेष्ठ सृजन संभव किया है। हमें ऐसी कहानियाँ भी चाहिए जो हमें शामिल होने की जगह दें सकें, जिनमें स्मृति-यथार्थ-कल्पना हमें साथ लेकर चल सकें अन्यथा हमारा रिश्ता बहुत आत्मीय नहीं हो सकता। हिंदी में जो कहानियाँ पाठक से विश्वसनीय रिश्ते को बना सकी हैं, उनमें इस कहानी की गणना असंदिग्ध है।